ରାଜ୍ୟରେ ଦୁଇ ମାସ ପରେ ଲଗାତର ଦ୍ବିତୀୟ ଦିନ ପାଇଁ ୨୦୦ ଟପିଛି କରୋନା ପଜିଟିଭ୍ ଲୋକଙ୍କ ସଂଖ୍ୟା । ସେଇଥି ପାଇଁ ଧାର୍ମିକ ଓ ସାଂସ୍କୃତିକ ସମାବେଶ ନିଷେଧ କରାଯାଇଛି । ହୋଲି ପାଳନ ଉପରେ ବି ଲାଗିଛି କଟକଣା ।
(ପ୍ରତୀକାତ୍ମକ ଛବି)
Share this:
ଭୁବନେଶ୍ୱରଃ ଧୀରେ ଧୀରେ ପୁଣି ବେକାବୁ ହେବା ଆରମ୍ଭ କରୁଥିବା କରୋନା ସଂକ୍ରମଣକୁ ଦୃଷ୍ଟିରେ ରଖି ଏପ୍ରିଲ ମାସରେ ରାଜ୍ୟରେ ପଡ଼ୁଥିବା ସର୍ବସାଧାରଣ ପର୍ବପର୍ବାଣିର ପାଳନ ଉପରେ କଟକଣା ଲଗାଇଛନ୍ତି ରାଜ୍ୟ ସରକାର । ବିଭିନ୍ନ ଧାର୍ମିକ ଓ ସାଂସ୍କୃତିକ ପର୍ବ ପାଳନ ଉପରେ ସ୍ପେସାଲ୍ ରିଲିଫ୍ କମିଶନର (SRC) ପ୍ରଦୀପ ଜେନା କଟକଣା ଘୋଷଣା କରିଛନ୍ତି ।
ଗୁଡ୍ ଫ୍ରାଇଡେ, ଇଷ୍ଟର୍, ପଣା ସଂକ୍ରାନ୍ତି ଓ ଝାମୁଯାତ୍ରା ଆଦି ପର୍ବ ସର୍ବସାଧାରଣରେ ପାଳିତ ହୋଇପାରିବ ନାହିଁ (Odisha festivals ban) । ଦଣ୍ଡଯାତ୍ରା ଓ ରାମନବମୀ ଉପରେ ମଧ୍ୟ ରାଜ୍ୟ ସରକାର କଟକଣା ଲଗାଇଛନ୍ତି । କୋଭିଡ ଦୃଷ୍ଟିରୁ ଧାର୍ମିକ ଓ ସାଂସ୍କୃତିକ ସମାବେଶ ନିଷେଧ କରାଯାଇଛି । କେବଳ ସୀମିତ ସଂଖ୍ୟକ ଲୋକଙ୍କୁ ନେଇ କୋଭିଡ ନିୟମ ମାନି ଧାର୍ମିକ ସ୍ଥଳରେ ପୂଜା କରିହେବ । ହୋଲି କଟକଣାକୁ ନେଇ ପ୍ରତିକ୍ରିୟା ରଖିଛନ୍ତି ଟ୍ବିନ୍ ସିଟି ଭୁବନେଶ୍ୱର-କଟକର ପୋଲିସ କମିସନର ସୌମେନ୍ଦ୍ର ପ୍ରିୟଦର୍ଶୀ (Police Commissioner Soumendra Priyadarshi)।
"ସରକାରଙ୍କ କୋଭିଡ଼ ଗାଇଡଲାଇନ ଅନୁସାରେ ହୋଲି ଉତ୍ସବ ପାଳନ କରାଯିବ । ଘରେ ରହି ହୋଲି ଖେଳିବାକୁ ନିର୍ଦ୍ଦେଶ ଦେଇଛନ୍ତି ସରକାର । ଏ ନେଇ ସଜାଗ ରହିଛି କମିସନରେଟ ପୋଲିସ । ନିୟମ ଭାଙ୍ଗି ରାସ୍ତାରେ ହୋଲି ଖେଳିଲେ କାର୍ଯ୍ୟାନୁଷ୍ଠାନ ନିଆଯିବ । କୌଣସି ପ୍ରକାର ଶୋଭାଯାତ୍ରା କରିବାକୁ ଅନୁମତି ନାହିଁ । ଏ ନେଇ ଟ୍ବିନ୍ ସିଟିର ଲୋକଙ୍କ ସହଯୋଗ ନିବେଦନ କରୁଛୁଁ," କହିଛନ୍ତି ପ୍ରିୟଦର୍ଶୀ ।
ସରକାରଙ୍କ କୋଭିଡ଼ ଗାଇଡଲାଇନ ଅନୁସାରେ ହୋଲି ଉତ୍ସବ ପାଳନ କରାଯିବ ।
ଶୁକ୍ରବାର ଦିନ ବି ରାଜ୍ୟରେ ୨୦୦ ଟପିଛି ନୂଆ କରୋନା ଭାଇରସ୍ ସଂକ୍ରମଣ (Odisha Corona situation)। ରାଜ୍ୟରେ ଆଉ ୨୩୪ ଜଣ କୋଭିଡ୍ ପଜିଟିଭ୍ ବ୍ୟକ୍ତି ଚିହ୍ନଟ ହୋଇଛି । ଦୁଇ ମାସ ପରେ ଲଗାତର ଦ୍ବିତୀୟ ଦିନ ପାଇଁ ୨୦୦ ଟପିଛି ପଜିଟିଭ ସଂଖ୍ୟା । ଏହା ପୂର୍ବରୁ ଜାନୁଆରି ୧୪ରେ ୨୨୨ ଜଣ ଆକ୍ରାନ୍ତ ଚିହ୍ନଟ ହୋଇଥିଲେ । ଏବେ ପୁଣି ଶୁକ୍ରବାର (ମାର୍ଚ୍ଚ ୨୬) ଦିନ ୨୩୪ ଜଣ ନୂଆ ସଂକ୍ରମିତ ସାମ୍ନାକୁ ଆସିଛନ୍ତି ।
ଏହା ବି ପଢ଼ନ୍ତୁ | ଶାହାରୁଖ୍ ଖାନ୍ ଏବେ ଦେଶର ସବୁଠୁ ମହଙ୍ଗା ଅଭିନେତା; ଫିଲ୍ମ 'ପଠାନ' ପାଇଁ କେତେ ନେଉଛନ୍ତି ଜାଣନ୍ତି?
ନୂଆପଡ଼ା ଜିଲ୍ଲାରୁ ସର୍ବାଧିକ ୩୩ ଜଣ ନୂଆ ପଜିଟିଭ ଚିହ୍ନଟ ହୋଇଛନ୍ତି । ଖୋର୍ଦ୍ଧାରୁ ୩୨ ଓ କଟକରୁ ୨୯ ଜଣ ନୂଆ ସଂକ୍ରମିତ ଚିହ୍ନଟ ହୋଇଛନ୍ତି । ବରଗଡ଼ରୁ ୨୪ ଓ କଳାହାଣ୍ଡିରୁ ୧୭ ଜଣ ଆକ୍ରାନ୍ତ ଚିହ୍ନଟ ହୋଇଛନ୍ତି । ସୁନ୍ଦରଗଡ଼ ଓ ବଲାଙ୍ଗିରରୁ ୧୫ଟି ଲେଖାଏଁ ନୂଆ ପଜିଟିଭ ମାମଲା ସାମ୍ନାକୁ ଆସିଛି ।
କରୋନା ସଂକ୍ରମଣର ବଢ଼ୁଥିବା ସ୍ଥିତିକୁ ଦୃଷ୍ଟିରେ ରଖି ଶନିବାର ଦିନ ହେବାକୁ ଥିବା ଓକିଲ ସଙ୍ଘର ନିର୍ବାଚନ ଉପରେ କଟକଣା ଲାଗୁ କରିଛି ସ୍ବାସ୍ଥ୍ୟ ବିଭାଗ । ରାଜ୍ୟର ବିଭିନ୍ନ ବାର୍ ଆସୋସିଏସନ ପାଇଁ ନିର୍ବାଚନ ପ୍ରଚାର ଓ ନିର୍ବାଚନ ବେଳେ ଗହଳି ରୋକିବାକୁ ସ୍ବାସ୍ଥ୍ୟ ବିଭାଗ ନିର୍ଦ୍ଦେଶ ଦେଇଛି । ଏ ନେଇ ସବୁ ଜିଲ୍ଲାପାଳ, ଏସ୍.ପି. ଓ କମିଶନରଙ୍କୁ ଚିଠି ଲେଖିଛନ୍ତି ଅତିରିକ୍ତ ମୁଖ୍ୟ ଶାସନ ସଚିବ ପ୍ରଦୀପ୍ତ ମହାପାତ୍ର । କୋଭିଡ ନିୟମ କଡ଼ାକଡି ପାଳନ କରିବା ପାଇଁ ନିର୍ଦ୍ଦେଶ ଦିଆଯାଇଛି । ପୋଲିଂ ବୁଥ୍ରେ ମାସ୍କ, ସାମାଜିକ ଦୂରତା ଓ ସାନିଟାଇଜର୍ ରହିବା ବାଧ୍ୟତାମୂଳକ କରାଯାଇଛି ।
ଦେଶରେ ବି ଉପରମୁହାଁ ହେଉଛି କରୋନା ସଂକ୍ରମଣ । ଦିନକରେ ୫୯,୦୦୦ ଟପିଛି ଆକ୍ରାନ୍ତଙ୍କ ସଂଖ୍ୟା । ଦେଶରେ ଗତ ୨୪ ଘଣ୍ଟାରେ କରୋନା ନେଇଛି ୨୫୭ ଜଣ ଆକ୍ରାନ୍ତଙ୍କ ଜୀବନ । ଦେଶରେ କରୋନା ମୃତ୍ୟୁ ସଂଖ୍ୟା ୧ ଲକ୍ଷ ୬୦ ହଜାର ୯୪୯କୁ ବୃଦ୍ଧି ପାଇଛି । ଦେଶରେ ଦିନକରେ ୫୯,୧୧୮ କରୋନା ଆକ୍ରାନ୍ତ ଚିହ୍ନଟ ହୋଇଛନ୍ତି । ମୋଟ ଆକ୍ରାନ୍ତ ସଂଖ୍ୟା ୧ କୋଟି ୧୮ ଲକ୍ଷ ୪୬ ହଜାର ୬୫୨କୁ ବୃଦ୍ଧି ପାଇଛି ।
ଦେଶରେ ଏ ଯାଏଁ ସୁସ୍ଥ ହେଲେଣି ୧ କୋଟି ୧୨ ଲକ୍ଷ ୬୪ ହଜାର ୬୩୭ ଜଣ କରୋନା ଆକ୍ରାନ୍ତ । ୪ ଲକ୍ଷ ୨୧ ହଜାର ୬୬ କରୋନା ରୋଗୀ ଏବେ ବି ଚିକିତ୍ସାଧୀନ ଅଛନ୍ତି । ଗୁରୁବାର ସୁଦ୍ଧା ୫ କୋଟି ୫୫ ଲକ୍ଷ ୪ ହଜାର ୪୪୦ ଜଣ ବ୍ୟକ୍ତି କରୋନା ଟିକା ନେଇଛନ୍ତି ବୋଲି କେନ୍ଦ୍ର ସ୍ବାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରଣାଳୟ ପକ୍ଷରୁ ସୂଚନା ଦିଆଯାଇଛି ।
ନ୍ୟୁଜ୍ ୧୮ ଓଡ଼ିଆରେ ବ୍ରେକିଙ୍ଗ୍ ନ୍ୟୁଜ୍ ପଢ଼ିବାରେ ପ୍ରଥମ ହୁଅନ୍ତୁ| ଆଜିର ସର୍ବଶେଷ ଖବର, ଲାଇଭ୍ ନ୍ୟୁଜ୍ ଅପଡେଟ୍, ନ୍ୟୁଜ୍ ୧୮ ଓଡ଼ିଆ ୱେବସାଇଟରେ ସବୁଠାରୁ ନିର୍ଭରଯୋଗ୍ୟ ଓଡ଼ିଆ ଖବର ପଢ଼ନ୍ତୁ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
